Marako 4
Carolok i kom lacoc
(Matayo 13.1-9; Luka 8.4-8)
1-Yecu dok ocako pwony i dog nam. Lwak madwoŋ twatwal gucokke bote; pi meno oito i yeya, obedo iye i dye nam, lwak ducu gubedo i witura. 2Opwonyogi ki lok mapol i carolok. I pwonnye owaco ni, 3“Wuwiny! Lacoc ocito ka coyo kodi. 4Ka kun coyo, kodi mogo okir i ŋet yo, winyo gubino, gucamo woko. 5Kodi mukene okir i kom pata ka ma ŋom tye iye manok. Cutcut gutwi, pien ŋom pe tut. 6Ka ceŋ oryeny, owaŋogi gutwo woko, pien lwitgi pe odonyo matut. 7Kodi mukene okir i kin okuto, okuto olot odiyogi woko, pe gunyako nyiggi. 8Kodi mukene okir i ŋom maber, gutwi, gujany, gunyako nyiggi, mukene pyeradek, mukene pyerabicel, mukene miya.” 9Lacen owaco ni, “Ŋat ma tye ki it me winyone, owiny.”
Pwony i kom carolok
(Matayo 13.10-17; Luka 8.9-10)
10Ka onoŋo Yecu odoŋ kene, ci jo murume dyere kacel ki jone apar wiye aryo, gubino gupenye lok i kom carolok meno. 11En ogonyo botgi tere ni, “Wun gimiyowu me ŋeyo muŋ me ker pa Lubaŋa, ento bot jo maca ma gitye woko giloko kwedgi i carolok, 12-wek ka gineno, gunen, ento pe guniaŋ maber, dok ka giwinyo, guwiny, ento pe guniaŋ tere maber; wek pe gudwog cen, ci Lubaŋa owek balgi.”
Yecu otito te carolok i kom lacoc
(Matayo 13.18-23; Luka 8.11-15)
13Yecu openyogi ni, “Pe wuniaŋ te carolok man? Wubiniaŋ niŋniŋ carolok ducu? 14Lacoc coyo lok pa Lubaŋa. 15Magi gin aye jo ma i ŋet yo, ka ma lok gicoyo iye; ka guwinyo, cutcut Catan bino, kwanyo lok ma gicoyo i igi woko. 16Kit meno magi gin aye ma gicoyo i ŋom ma obedo pata; gin ka guwinyo, oyotoyot gimako lok ki yomcwiny; 17ento pe gitye ki lwitgi i igi, giri pi kare manok; ka can obino, nyo libo dano ocakke, pi lok meno, cutcut gipoto woko. 18Tye mukene ma gicoyo i kin okuto; gin aye jo ma giwinyo lok, 19ce paro lok me lobo man, ki maro lonyo, ki miti me jami mukene, ka odonyo i cwinygi ci diyo lok, pe nyak. 20Ento maca ma gicoyogi i ŋom maber-ri, gin aye jo ma giwinyo lok, ci gigamo, ginyako nyiggi, mukene pyeradek, mukene pyerabicel, mukene miya.”
Mac tara ma giumo ki aduku
(Luka 8.16-18)
21-Lacen openyogi ni, “Tara mono gikelo i ot me auma ki aduku, nyo me aketa i te kitanda? Pe gicibo i wi okar? 22-Pien pe tye gin mo ma okanne ma pe biŋene, kadi gin ma giumo ma pe binen kamaleŋ. 23Ka ŋatti mo tye ki it me winyone, owiny.” 24-Owaco botgi ni, “Wugwokke i kom lok ma wuwinyo; kit gin mo ma wupimo kwede-ni, en aye gibipimo ki mewu bene, dok gibimedone botwu. 25-Pien ŋat ma mere tye, gibimedde, ŋat ma mere pe gibikwanyo woko ki bote kadi wa gin ma en tye kwede ducu.”
Carolok i kom twi pa kodi
26Yecu owaco ni, “Ker pa Lubaŋa tye kit man, macalo dano ma coyo kodi i ŋom. 27En buto piny i dyewor, dok a i dyeceŋ, ci kodi cako twi, doŋo, kun en pe ŋeyo kit ma timme kwede. 28Ŋom kene aye miyo kodi nyako nyige; mukwoŋo koŋ twi, lacen ŋok, ka nyig bel corre. 29-Ento ka bel ocek, ci dano cako kayone cut, pien noŋo kare me kayo bel doŋ oromo.”
Carolok i kom kodi karadali
(Matayo 13.31-32; Luka 13.18-19)
30Dok owaco ni, “Wabiporo ker pa Lubaŋa ki kit gin aŋo? Nyo wabinyuto ki kit carolok aŋo? 31Ker pa Lubaŋa rom ki kodi dek karadali; ka gicoyo i ŋom, kadi bed en tidi twatwal makato kodi ducu ma i wi lobo-ni, 32ento ka gicoyo, ci doŋo, doko dit makato dek ducu, jaŋe jany madito, miyo winyol me polo twero gero odigi i te tipone.”
Yecu maro lok i carolok
(Matayo 13.34-35)
33Otito botgi lok i carolok mapol calo meno, kit ma gitwero niaŋ kwede. 34Pe oloko kwedgi laboŋo carolok, ento ka en tye ki lupwonnyene, ci gonyo te lok ducu botgi.
Yecu ojuko yamo ki nam
(Matayo 8.23-27; Luka 8.22-25)
35I nino meno ka piny doŋ oyuto, Yecu owaco botgi ni, “Wakatu loka ca.” 36Guweko lwak, ci gukwaŋo en ki yeya ma onoŋo en tye iye-ni; ki yeya mukene bene onoŋo tye kacel kwedgi. 37Yamo madwoŋ ocako kodo, pii otwagge, ocorre i yeya, omiyo i yeya ocako poŋ woko. 38Ento en onoŋo tye i tik yeya, kun onino i kom laten-wic. Gucoye, guwacce ni, “Lapwony, in pe iparo? Nen, wato woko do.” 39En ocako co woko ci ojuko yamo, owaco ki nam ni, “Liŋ, pye mot.” Yamo ocako kwe, nam oliŋ mot. 40Openyogi ni, “Piŋo wulwor kit man? Wun pe wutye ki niye?” 41Gubedo ki lworo madwoŋ, ci gucako penye kekengi kun giwaco ni, “Man aŋa kaa, ma yamo ki nam giwinye-ni?”
bam_Latn fao_Latn kin_Latn luo_Latn fao_Latn kin_Latn luo_Latn bos_Latn kin_Latn luo_Latn mri_Latn cjk_Latn luo_Latn twi_Latn luo_Latn luo_Latn kin_Latn luo_Latn dik_Latn kin_Latn luo_Latn dik_Latn kin_Latn luo_Latn